ለምዕራብ ትግራይ ተፈናቃዮች 31 ሺህ 500 ኩንታል የስንዴና የታሸጉ ምግቦች ድጋፍ ቀረበ
ጌትነት ተ/ማርያም ሽሬ:- ከምዕራብ ትግራይ አካባቢዎች ለተፈናቀሉ ዜጎች የሚውል 31 ሺህ 500 ኩንታል ስንዴ እና የታሸጉ ምግቦች ድጋፍ መቅረቡን የብሔራዊ አደጋ ሥጋት ሥራ አመራር ኮሚሽን አስታወቀ። የብሔራዊ አደጋ ሥጋት ሥራ አመራር ኮሚሽን አደጋ ምላሽና ክትትል ቡድን መሪ እና በትግራይ ክልል ለሚቀርበው ድጋፍ አስተባባሪ አቶ ታዬ ጌታቸው እንደገለፁት፤ በምዕራብ ትግራይ አካባቢዎች አፋጣኝ የምግብ ዕርዳታ ለሚያስፈልጋቸው ዜጎች ስንዴ እና ለህፃናት፣ እናቶችና አረጋውያን የሚሆኑ ፓስታ፣ ሩዝ፣ ዘይት፣ አልሚ ምግብ እና የማብሰያ ቁሳቁሶች ቀርቧል። እንደ አቶ ታዬ
ገለፃ፤ መንግሥት ያቀረበውን
ድጋፍ ለተፈናቃይ ዜጎች
ለማከፋፈል በትግራይ ክልል
ከተቋቋመው ጊዜያዊ አስተዳደር
ጋር በጋራ እየተሠራ
ይገኛል። በተለያዩ ማዕከላት
ተጠልለው የሚገኙ ተፈናቃዮች
አፋጣኝ ድጋፍ እንዲደረግላቸው
ተለይተዋል። ማምረት እና
መሥራት የማይችሉ ዜጎች
ጭምር ቤት ለቤት
የምግብ ድጋፉ ይቀርብላቸዋል። አስቸኳይ የምግብ ዕርዳታ ያስፈልጋቸዋል ተብለው የተለዩ 13 ሺህ ዜጎች ቅድሚያ ድጋፉ እየቀረበላቸው ይገኛል። የሽሬ እንዳሥላሴ ከተማ ጊዜያዊ አስተዳደር ከንቲባ አቶ ሃጎስ በርሄ በበኩላቸው እንደገለፁት፤ ከምዕራብ ትግራይ ተፈናቅለው በሽሬ ከተማዋ የሚገኙ ዜጎች በዩኒቨርሲቲ እና በትምህርት ቤቶች ተጠልለው ይገኛሉ። እንደ አቶ ሃጎስ ከሆነ፤ መንግሥት ችግሩን ተገንዝቦ ለተፈናቃዮች ዕርዳታውን በተጠየቀ ጊዜ ቶሎ በማድረሱ ምስጋና ይገባዋል። ድጋፉን በፍትሃዊነት ለማከፋፈል እንዲቻል በጊዜያዊ አስተዳደሩ ከቀበሌ አንስቶ እስከ ከተማ አስተዳደር ጀምሮ የሰዎች ምደባ ተደርጓል። በከተማ ደረጃ ህብረተሰቡን ለማረጋጋት እና ድጋፎችን ለማከፋፈል አምስት የካቢኔ አካላት እና 25 የወረዳ ምክር ቤት አባላት ተመርጠዋል። በየቀበሌው አምስት አመራር እና 15 ጊዜያዊ የምክር ቤት አባላት አሉ። በተጨማሪ የድጋፍ ክፍፍሉን የሚያስተባብሩ አካላት ከኅብረተሰቡ ተመርጠው በተቻለ መጠን ድጋፉ ለታለመለት ዓላማ እንዲውል ጥረት እየተደረገ ይገኛል። አሁን ላይ ሀብታሙም ድሃውም ሕብረተሰብ የባንክ አገልግሎት ባለመኖሩ ምክንያት እኩል የሆኑበት አጋጣሚ አለ የሚሉት አቶ ሃጎስ፤ ይሁንና ችግሩን ቀስ በቀስ ለመፍታት ጥረት በማድረግ በቅድሚያ ግን ህፃናት፣ ጧሪ የሌላቸው አረጋውያን እና በልመና የሚተዳደሩ ዜጎች አስቸኳይ ድጋፉ እንደሚሰጣቸው አስረድተዋል። ድጋፉ ሲዳረስም የመንግሥት ሠራተኞችን ጨምሮ ደመወዛቸው በባንክ ያሉ ነዋሪዎች እና ለሌሎች ዜጎች ድጋፍ ማቅረብ እንደሚቻል ገልፀዋል። ከተለያዩ የፌዴራል ተቋማት የተላኩ ተወካዮች በትግራይ ክልል የሚኖሩ ዜጎች ያሉባቸውን የሰብአዊ ድጋፍ እና አስቸኳይ የመሰረተ ልማት አቅርቦቶች እንዲሁም ተያያዥ ችግሮች በቀጣይነት የሚፈቱበት ሁኔታ ላይ በትግራይ ከተቋቋቋመው ጊዜያዊ አስተዳደር ጋር ተወያይተዋል። ህብረተሰቡ በውሃ በኩል ያለበትን ችግር መፍትሄ እንዲያገኝ ከውሃ መስኖ ሚኒስቴር የመጡ ተወካዮች እንደሚያስተባብሩ ታውቋል። የህፃናት፣ እናቶችን እና አረጋውያን ጉዳዮችን ደግሞ የሴቶችና ህፃናት ሚኒስቴር ተወካዮች ያስተባብራሉ። ቀድሞ በሴፍቲኔት ታግዘው ድጋፍ ሲያገኙ የነበሩ ሥር የሰደደ የምግብ አቅርቦት ችግር ያለባቸውን ዜጎችን ጉዳይ ደግሞ የግብርና ሚኒስቴር እንደሚያስተባብር ታውቋል።አዲስ ዘመን ታህሳስ 4/2013